b"\n_START_ARTICLE_\nSant Salvador de Massoteres\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia feta de paredat. S'hi accedeix per un mur lateral. La portada \xc3\xa9s d'arc escarser, i t\xc3\xa9 a les dues bandes, una pilastra. Rematant hi ha una cornisa que queda guarnida en la part superior per dues volutes en relleu i a la part central, una forn\xc3\xadcula amb la data inscrita de 1832. En aquesta mateixa fa\xc3\xa7ana, a la part esquerra, hi ha dues finestres emmarcades per carreus regulars de pedra. La torre del campanar, es situa a la fa\xc3\xa7ana sud. Presenta una base quadrada i t\xc3\xa9 dos cossos, t\xc3\xa9 forma octogonal._NEWLINE_A l'interior podem observar quatre capelles laterals, n'hi ha dues per lateral. L'altar es caracteritza per tenir una conquilla, i als peus hi ha el cor. La cobertura tant de la nau central, com de les capelles, \xc3\xa9s de volta de can\xc3\xb3. Els colors predominants a l'interior, s\xc3\xb3n el blanc i l'ocre, i el paviment, est\xc3\xa0 fet de rajola.\n_START_SECTION_\nHist\xc3\xb2ria\n_START_PARAGRAPH_\nEl lloc de Massoteres \xc3\xa9s esmentat en la documentaci\xc3\xb3 l'any 1040 i la seva esgl\xc3\xa9sia fou, des dels or\xc3\xadgens i fins a la darreria del segle XIX, una sufrag\xc3\xa0nia de Sant Pere de Talte\xc3\xbcll i, com aquesta, va restar vinculada al bisbat d'Urgell fins a la creaci\xc3\xb3 de la di\xc3\xb2cesi de Solsona al final del segle XVI. \xc3\x89s probable que, com l'esgl\xc3\xa9sia de Talte\xc3\xbcll, Sant Salvador fos tamb\xc3\xa9 una possessi\xc3\xb3 de la Can\xc3\xb2nica de Santa Maria de Solsona._NEWLINE_A finals del segle XIX l'esgl\xc3\xa9sia de Massoteres fou elevada a categoria de parr\xc3\xb2quia del bisbe Ramon Riu i Cabanes i Sant Pere de Talte\xc3\xbcll es convert\xc3\xad en sufrag\xc3\xa0nia seva. L'actual temple encara conserva l'orientaci\xc3\xb3 tradicional, malgrat que l'edifici es bast\xc3\xad al segle XVIII."